
Noteikumi par uztura bagātinātāju reģistrācijas valsts nodevu
Izdoti saskaņā ar Pārtikas aprites uzraudzības likuma 20.panta otro daļu
· 1. Noteikumi nosaka valsts nodevas apmēru par uztura bagātinātāju reģistrāciju un valsts nodevas samaksas kārtību.
· 2. Valsts nodevas apmērs ir šāds:
· 2.1. par Eiropas Ekonomikas zonas valstīs ražota uztura bagātinātāja reģistrāciju – 125,00 euro;
· 2.2. par ārpus Eiropas Ekonomikas zonas valstīm ražota uztura bagātinātāja reģistrāciju, ja tas jau iepriekš ir paziņots vai laists tirgū kādā no Eiropas Ekonomikas zonas valstīm un Pārtikas un veterinārajā dienestā tiek iesniegta attiecīgās dalībvalsts kompetentās iestādes izsniegta informācija par to, ka trešajā valstī ražots uztura bagātinātājs ir izplatīts kādā no Eiropas Ekonomikas zonas dalībvalstīm, vai šo faktu apliecinoša izdruka no publiski pieejama šīs dalībvalsts uztura bagātinātāju reģistra, saraksta vai datubāzes, – 210,00 euro;
· 2.3. par ārpus Eiropas Ekonomikas zonas valstīm ražota uztura bagātinātāja pirmreizēju reģistrāciju – 380,00 euro;
· 2.4. par katra papildu uztura bagātinātāja ar atšķirīgām organoleptiskajām īpašībām (piemēram, garšu, smaržu) reģistrāciju – 35,00 euro;
· 2.5. par izmaiņu reģistrēšanu uztura bagātinātāju reģistrā esošam uztura bagātinātājam:
· 2.5.1. mainot uztura bagātinātāja pagatavojuma veidu, fasējuma vienības lielumu, ieteicamo dienas (diennakts) devu, sastāvdaļas vai sastāvdaļu daudzumu, – 100,00 euro;
· 2.5.1.1 ja  šo noteikumu 2.5.1. apakšpunktā minēto izmaiņu izdarīšanas pamats ir grozījumi Eiropas Savienības vai Latvijas Republikas normatīvajā regulējumā – 50,00 euro;
· 2.5.2. izdarot izmaiņas marķējumā vai citā pievienotajā informācijā (piemēram, lietošanas pamācībā), ja tās nav saistītas ar šo noteikumu 2.5.1. apakšpunktā minētajām izmaiņām, – 50,00 euro.
· 2.5.3. ja  šo noteikumu 2.5.2. apakšpunktā minēto izmaiņu izdarīšanas pamats ir valsts vai pašvaldības institūcijas lēmums par adreses maiņa – 25,00 euro.
(MK 02.02.2016. noteikumu Nr. 76 redakcijā)
· 2.1 Ja uzņēmums reģistrēšanai nepieciešamos dokumentus iesniedz elektroniski, aizpildot speciālu tiešsaistes formu Pārtikas un veterinārā dienesta tīmekļvietnē www.pvd.gov.lv (e-pakalpojums), un norāda, ka lēmumu par reģistrēšanu vēlas saņemt  elektroniski, valsts nodevu maksā 90 procentu apmērā no šajos noteikumos noteiktajām valsts nodevas likmēm.
· 3. Valsts nodevu maksā pirms uztura bagātinātāja reģistrācijas.
· 4. Valsts nodevu maksā vienā no šādiem veidiem:
· 4.1. Pārtikas un veterinārajā dienestā, izmantojot maksājumu karti;
· 4.2. ar tādas maksājumu iestādes starpniecību Maksājumu pakalpojumu likuma izpratnē, kurai ir tiesības sniegt maksājumu pakalpojumus (turpmāk – kredītiestāde).
· 5. Ja maksājumu veic kredītiestādē, persona maksājuma uzdevuma mērķa laukā norāda attiecīgā uztura bagātinātāja nosaukumu.
(MK 02.02.2016. noteikumu Nr. 76 redakcijā)
· 6. (Svītrots ar MK 02.02.2016. noteikumiem Nr. 76)
· 7. Valsts nodevu ieskaita valsts pamatbudžetā.
· 8. Noteikumi stājas spēkā 2011.gada 1.janvārī.

